Diari Oficial de la Generalitat Valenciana


Sumari del DOGV 5895, del 18-11-2008 (2008/13282)

RESOLUCIÓ de 14 de novembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Sanitat i Consum i la Conselleria de Sanitat per a desplegar les recomanacions establides en l'Estratègia d'Atenció al Part Normal en el Sistema Nacional de Salut.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5895

Data del DOGV
:   18-11-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/13685


Data del document
:   14-11-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * maternitat
    * cooperació administrativa
    * administració central

RESOLUCIÓ de 14 de novembre de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri de Sanitat i Consum i la Conselleria de Sanitat per a desplegar les recomanacions establides en l'Estratègia d'Atenció al Part Normal en el Sistema Nacional de Salut. [2008/13652]  
El Ministeri de Sanitat i Consum i la Conselleria de Sanitat han subscrit, després de la tramitació prèvia reglamentària, el 21 d'octubre de 2008, el conveni de col·laboració per a desplegar les recomanacions establides en l'Estratègia d'Atenció al Part Normal en el Sistema Nacional de Salut.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1340/2008, i que figura com a annex d'esta resolució.  
Valencia, 14 de novembre de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Sanitat i Consum i la Conselleria de Sanitat per a desplegar les recomanacions establides en l'Estratègia d'Atenció al Part Normal en el Sistema Nacional de Salut  
Madrid, 21 d'octubre de 2008  
D'una banda, Bernat Sòria Escoms, ministre de Sanitat i Consum segons el nomenament fet pel Reial Decret 436/2008, de 12 d'abril (Boletín Oficial del Estado número 90, de 14 d'abril de 2008), i fent ús de les facultats que li atorguen l'article 4.1 de la Llei 50/1997, de 27 de novembre, del Govern, i l'article 13.3 de la Llei 6/1997 de 14 d'abril, d'Organització i Funcionament de l'Administració General de l'Estat.  
I, de l'altra banda, Manuel Cervera Taulet, conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb l'articles 2 i 4 del Reglament Orgànic i Funcional de la Conselleria de Sanitat, aprovat per Decret del Consell 120/2007, de 27 de juliol, i com a president del Consell d'Administració de l'Agència Valenciana de Salut, fent ús de la delegació per a signar este conveni de l'Acord del Consell d'Administració d'1 de febrer de 2007, publicat en el Diari Oficial de la Comunitat Valenciana número 5.453, de data 19 de febrer de 2007, ben autoritzat per l'Acord del Consell de 18 de juliol de 2008, d'acord amb el que disposen l'article 54.bis del Text Refós de la Llei de la Hisenda Pública de la Generalitat, l'article 17.f) de la Llei 5/1983, de 5 de desembre, del Consell, i l'article 2.2 del Decret 20/1993, de 8 de febrer, que regula el Registre de Convenis i estableix el règim jurídic i pressupostari dels convenis que subscriga la Generalitat Valenciana.  
Ambdues parts, que actuen fent ús dels càrrecs respectius, es reconeixen mútuament i recíprocament la capacitat legal necessària per a la formalització d'este conveni de col·laboració i, per a això,  
Exposen  
Primer. L'article 149.1.16 de la Constitució atribuïx a l'Estat la competència en matèria de bases i coordinació general de la sanitat.  
Segon. L'article 54.4 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, modificada per la Llei Orgànica 1/2006, de 10 d'abril, va atribuir el desplegament legislatiu i l'execució de la legislació bàsica a la Generalitat en matèria de sanitat.  
Tercer. El Ministeri de Sanitat i Consum té la responsabilitat de la millora de la qualitat en el sistema sanitari en conjunt, complint les previsions arreplegades en la Llei 16/2003, de Cohesió i Qualitat del Sistema Nacional de Salut. Per a este fi, la llei esmentada, en l'article 60, preveu la creació d'una Agència de Qualitat del Sistema Nacional de Salut. El Reial Decret 438/2008, de 14 d'abril, que aprova l'estructura orgànica bàsica dels departaments ministerials, inclou entre els òrgans directius del departament l'Agència de Qualitat del Sistema Nacional de la Salut. L'apartat 2 de l'article esmentat establix que l'agència difondrà els elements de la infraestructura per tal que els coneguen i utilitzen les comunitats autònomes i els centres i servicis del Sistema Nacional de Salut. Atés que este conveni té com a fi el desplegament de les competències estatals establides en els articles precedents, no s'hi aplica el que establix l'article 2.3.a del Reglament de la Llei General de Subvencions.  
Quart. La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, va crear l'Agència Valenciana de Salut, amb la finalitat de coordinar totes les entitats administratives amb responsabilitats en el camp de la salut, entre les funcions de la qual figura la d'establir acords, convenis i concerts per a la prestació dels servicis amb vista a la utilització adequada dels recursos sanitaris públics i l'establiment de fórmules de gestió integrada o compartida amb entitats públiques i privades.  
Cinqué. La Generalitat té interés a impulsar projectes per a millorar la qualitat de l'atenció al procés del naixement en els servicis sanitaris de la comunitat autònoma.  
Sisé. Este conveni es fa per a desplegar les recomanacions de l'Estratègia d'Atenció al Part Normal en el Sistema Nacional de Salut, acordada en el Consell Interterritorial del Sistema Nacional de Salut de data 10 d'octubre de 2007, i segons el que preveu l'estratègia 8 del Pla de Qualitat per al Sistema Nacional de Salut, que preveu la realització de convenis amb les comunitats autònomes per a promoure projectes que impulsen i avaluen pràctiques clíniques segures, entre les quals es troba assegurar una atenció correcta a l'embaràs, part i puerperi promovent pràctiques que previnguen patologies evitables en el fetus i l'embarassada, lesions al nounat, complicacions per cesària i per part vaginal.  
Com que hi ha objectius i interessos comuns en la millora de la qualitat assistencial i, en concret, en els camps de transferència de coneixements i la presa de decisions basada en l'evidència, i també la voluntat de col·laborar i establir fórmules de cooperació que contribuïsquen al compliment dels seus fins, les parts acorden subscriure este conveni de col·laboració, que es regix per les estipulacions següents.  
Estipulacions  
Primera. Objecte  
Este conveni té com a objecte desplegar en l'àmbit de la Comunitat Valenciana les recomanacions de l'Estratègia d'Atenció al Part Normal en el Sistema Nacional de Salut, per a implantar, de manera progressiva en tot el territori, l'atenció natural al part normal en les maternitats de la comunitat autònoma i també la humanització de tot el procés i el foment de la lactància materna, des d'una perspectiva de gènere.  
Les accions s'impulsaran des de les direccions generals d'Assistència Sanitària i de Salut Pública, i es faran en els centres sanitaris següents:  
- Hospital General de Castelló  
- Hospital de la Plana de Vila-real  
- Hospital Universitari la Fe de València  
- Hospital Universitari Doctor Peset de València  
- Hospital de Requena  
- Hospital General d'Alacant  
- Hospital General d'Elx  
- Hospital Mare de Déu dels Lliris d'Alcoi  
En estos centres sanitaris, s'oferirà a les gestants sense factors de risc o amb risc baix una assistència al part de forma natural, no medicalitzat, amb la intervenció mínima possible, garantint la vigilància maternofetal necessària per a evitar riscos no desitjats i respectant en tot moment el dret a l'autonomia, informació i intimitat de la dona, i també el dret a estar acompanyada per la persona que ella desitge durant tot el procés d'atenció a l'embaràs, part i puerperi.  
Segona. Objectius específics  
L'assistència natural al part normal té com a principals objectius:  
a) Assegurar l'atenció natural del part normal com una de les prestacions dels servicis sanitaris públics a la Comunitat Valenciana.  
b) Garantir una assistència sanitària basada en l'evidència científica, en el millor coneixement disponible i en exemples de bones pràctiques.  
c) Garantir l'equitat d'accés i la qualitat de l'atenció.  
d) Augmentar el paper i la participació activa de les dones, oferint la informació necessària, respectant les seues decisions en el procés d'embaràs, part i puerperi, i acordant un pla de part.  
e) Garantir la formació adequada de professionals responsables del procés assistencial.  
f) Fomentar el vincle afectiu entre la mare i la criatura, facilitant el contacte precoç pell amb pell i la no-separació d'ambdós durant el període d'hospitalització.  
g) Potenciar la coresponsabilitat paterna, establint canals de participació durant el procés i en la criança.  
h) Efectuar anàlisis comparatives de resultats entre els centres sanitaris que facen atenció al part i compartir experiències.  
i) Conéixer el grau d'acceptació i satisfacció de les dones i les famílies que han sigut ateses en estos centres sanitaris.  
j) Avaluar l'atenció al procés assistencial de l'embaràs, part i postpart, utilitzant, entre altres indicadors quantitatius i qualitatius del centre, els indicadors assenyalats en l'Estratègia d'Atenció al Part Normal.  
Tercera. Obligacions del Ministeri de Sanitat i Consum  
El Ministeri de Sanitat i Consum ha de fer, a l'empara d'este conveni, les funcions i activitats següents:  
a) Prestar el suport científic i tècnic necessari per al desplegament de les activitats previstes en el conveni.  
b) Col·laborar amb la Conselleria de Sanitat en la realització de les activitats previstes a través dels seus propis servicis, si ho requerix la conselleria i en la mesura de les seues possibilitats.  
c) Aportar la informació i documentació necessàries per al desplegament del projecte que li demane la Conselleria de Sanitat, sempre que es trobe en el seu poder.  
d) Actuarà com a coordinadora la directora de l'Observatori de Salut de la Dona.  
e) Cofinançar les activitats objecte del conveni com es detalla en la clàusula setena.  
Quarta. Obligacions de la Conselleria de Sanitat  
Ha de fer les activitats previstes per a cada un dels objectius com es detalla a continuació:  
a) D'informació a la gestant i la seua parella, tant en consultes prenatals, com en preparació al part i sobre l'atenció natural del part normal, tenint en compte la perspectiva de gènere i les distintes capacitats i cultures. Elaboració de materials divulgatius i realització de trobades i debats adreçats a les dones i població en general per a comprensió dels beneficis d'esta atenció.  
b) De sensibilització i formació del personal sanitari en l'atenció al part normal. Desplegament d'un programa formatiu adreçat a obstetres i prioritàriament a professionals d'infermeria especialitzada (comares), amb visita de curta estada a hospitals que tenen implantada esta atenció com a exemples de bones pràctiques. Realització de jornades a càrrec d'experts en este tipus d'assistència.  
c) D'abordatge de les pràctiques clíniques basades en el millor coneixement disponible, suprimint les innecessàries o perjudicials, disminuint la variabilitat no justificada i potenciant les d'eficàcia provada.  
d) De coordinació de les actuacions, d'establiment d'un protocol d'atenció al part que incloga les recomanacions d'esta estratègia i que regule les condicions bàsiques i la coordinació que han de tindre els dispositius assistencials i les pràctiques professionals a la Comunitat Valenciana.  
e) D'avaluació de l'atenció prestada en els centres sanitaris de l'Agència Valenciana de Salut, per mitjà, entre altres indicadors, dels proposats en esta estratègia.  
En acabar el projecte ha d'elaborar un informe d'activitat en què s'han de detallar les accions realitzades i els resultats obtinguts.  
Cinquena. Comissió de seguiment  
Es constituïx, per al seguiment d'este conveni, una comissió mixta paritària que es reunix a petició de part i almenys una vegada abans del fi de la vigència. S'estén una acta dels acords adoptats. Esta comissió està formada, almenys, per les persones següents:  
En representació del Ministeri de Sanitat i Consum:  
- El/la director/a general de l'Agència de Qualitat del Sistema Nacional de la Salut, o la persona que designe.  
- El/la director/a de l'Observatori de Salut de la Dona de la Direcció General de l'Agència de Qualitat del Ministeri de Sanitat i Consum, o la persona que designe.  
En representació de la Conselleria de Sanitat:  
- El/la director/a general d'Assistència Sanitària de l'Agència Valenciana de Salut, o la persona que designe.  
- El/la director/a general de Salut Pública de la Conselleria de Sanitat, o la persona que designe.  
A més de la funció genèrica de vigilància i seguiment de l'execució d'este conveni de col·laboració, la comissió ha de resoldre els dubtes que sorgisquen en la interpretar-lo i aplicar-lo.  
Sisena. Termini de vigència  
El termini de vigència d'este conveni s'establix en el període comprés entre la data de la signatura i el 15 de desembre de 2008.  
Amb l'acord d'ambdues parts, este conveni es pot prorrogar per períodes anuals. Se n'han de formalitzar per escrit les pròrrogues abans de l'expiració del termini de vigència del conveni o de la pròrroga vigent.  
Setena. Finançament i pagament  
El cost de les activitats previstes en este conveni és de sis-cents vint-i-sis mil tres-cents cinquanta-set euros amb setanta-sis cèntims (626.357,76 €), IVA inclòs.  
D'eixa quantitat, el Ministeri de Sanitat i Consum n'assumix un setanta per cent (70,00%), que són quatre-cents trenta-huit mil quatre-cents cinquanta euros amb quaranta-tres cèntims (438.450,43 €), a càrrec de l'aplicació pressupostària 50.62.985H.433.89 dels pressupostos de despeses per a l'exercici 2008. Per al pagament, s'inclou un certificat de conformitat del director general o el subdirector general de l'Agència de Qualitat del Sistema Nacional de la Salut, que acredita la recepció de la conformitat de l'informe i de la justificació de les despeses fetes efectivament.  
La Conselleria de Sanitat n'assumix el trenta per cent (30,00%) restant, que són cent huitanta-set mil nou-cents set euros amb trenta-tres cèntims (187.907,33 €), a càrrec de l'aplicació pressupostària 96.13.20.9971.479.65.2 del pressupost de la Generalitat per a 2008.  
Les quantitats corresponents al Ministeri de Sanitat i Consum es paguen a través d'un sol pagament després de la recepció per part de l'Agència de Qualitat del Sistema Nacional de la Salut d'un informe d'activitat descriptiu dels treballs realitzats. El termini final per a la presentació de l'informe s'establix en el dia 15 de desembre de 2008.  
La quantitat prevista té caràcter de màxima, per la qual cosa es pagarà efectivament l'import de les despeses fetes realment i justificades i en tots els casos posteriors a la signatura del conveni.  
Per a fer el pagament, s'ha d'incloure en l'expedient una certificació de conformitat del director general o el subdirector general de l'Agència de Qualitat del Sistema Nacional de la Salut, que acredite la recepció de la conformitat de l'informe i la justificació de les despeses fetes efectivament.  
Huitena. Publicitat sobre els resultats del conveni  
La divulgació dels resultats dels projectes objecte d'este conveni, siga quin siga el suport en què es faça, ha de fer menció del fet de ser-ne fruit, i hi han de figurar en tots els casos els logotips tant del Ministeri de Sanitat i Consum com el del Pla de Qualitat per al Sistema Nacional de Salut junt amb els de la Conselleria de Sanitat i l'Agència Valenciana de Salut.  
Novena. Resolució  
Este conveni pot quedar sense efecte per un acord mutu de les parts, basta que els representants d'ambdues entitats expressen la voluntat de resoldre'l per escrit.  
Pot també resoldre's unilateralment per incompliment de les obligacions que conté, després d'un avís a la part que no ha complit amb un termini no inferior a un mes a la data prevista per a la resolució, a fi que puga esmenar la deficiència que motiva la resolució. En ambdós casos, la comissió de seguiment ha de valorar les actuacions fins al moment de la resolució i fer la liquidació.  
Desena. Marc jurídic  
Este conveni de col·laboració té naturalesa administrativa, d'acord amb el que preveu l'article 4.1.c) de la Llei 30/2007, de 30 d'octubre, de Contractes del Sector Públic; per tant, en queda fora de l'àmbit d'aplicació, sense perjuí dels principis i criteris que conté per a resoldre les llacunes que se susciten.  
Els dubtes i controvèrsies que sorgisquen amb motiu de la interpretació i aplicació d'este conveni, i que no puguen ser resolts en el si de la comissió de seguiment, s'han de resoldre d'acord amb les normes aplicables en dret, i són de la competència de la jurisdicció contenciosa administrativa.  
I, perquè conste, com a mostra de conformitat, les parts firmen en doble exemplar este conveni al lloc i en la data indicats en l'encapçalament.   
El ministre: Bernat Sòria Escoms.  
El conseller: Manuel Cervera Taulet.